Augustavo kanalas

Augustavo kanalas (, ) – kanalas šiaurės rytų Lenkijoje ir šiaurės vakarų Baltarusijoje, jungia Nemuno ir Vyslos upių baseinus. Driekiasi per poledyninę įdubą ir slėnius: jungiasi per Nemuno intaką Juodąją Ančią, Vyslos baseino upes – Mėtą, Bebrą, dar keletą upelių ir ežerų. Kanalo ilgis – 101,2 km (Baltarusijoje 22 km, likę – 79 km Lenkijoje). Įrengta šliuzų, pakeliamųjų tiltų sistema. Lenkijoje kanalas driekiasi per gražiu gamtovaizdžiu pasižyminčias vietas – Augustavo ežeryną, pirmykštę Augustavo girią. Augustavo kanalas yra Stepono Batoro istorinio maršruto dalis. 2008 m. Lenkija ir Baltarusija padavė paraišką įtrauktį kanalą į UNESCO pasaulio paveldo sąrašą, bet 2010 m. atsiemė šią paraišką. Kanale gyvena šie vandens paukščiai: gulbės ir antiniai, taip pat veisiasi šios žuvų rūšys: lynas, paprastasis karšis, ešerys, europinė lydeka, ungurys, paprastieji karosai, vėgėlė, paprastoji kuoja ir paprastoji aukšlė. 2008 m. atnaujinus Kužineco šliuzą galima plaukti visu kanalu nuo pat kanalo pradžios iki Nemuno upės. 2002 m. išleistame Augustavo kanalo plaukiojimo taisyklių įstatyme nurodyta, kad gali plaukioti laivai ne ilgesni nei 24 m., neplatesni nei 3,5 m. ir laivo dugnas nedidesnis nei 1 m.

 Istorija 

Kanalas įrengtas XIX a. Jo statybą lėmė tai, kad Prūsija, kontroliavusi tuometinės Lenkijos ir Lietuvos pakrantes ėmė didelius tranzitinius mokesčius. 1823 m. Prūsija įvedė didžiulius tranzitinius mokesčius (rugių ir miežių transportavimo mokesčiai išaugo šešis kartus, avižų trylika kartų). Todėl Rusijos imperijos ir jai pavaldžios Lenkijos pareigūnai nusprendė, kad labiau verta sujungti Nemuno ir Vyslos baseinus ir vykdyti prekybą per Latvijos uostus (Ventos žiotyse įsikūrusį Ventspilį). Lenkijos Kongreso karalystės iždininkas Ksaveras Druckis-Liubeckis davė leidimą pradėti kanalo statybas. Kanalo projektą 1824 m. sukūrė Ignotas Prandzinckis (Ignacy Prądzyński). Kanalo statyba prasidėjo 1825 m., kuriai iš pradžių vadovavo pats projekto autorius, tačiau nuo 1826 m. statybai pradėjo vadovauti Jean-Baptiste Mallet de Grandville (Jan Chrzciciel de Grandville Malletski) ir Jonas Paulius Lelevelis (Jan Paweł Lelewel) iki 1830 m. Darbai buvo sustabdyti po 1831 m. sukilimo. Po sukilimo kanalo statyba sustojo ir 1833–1839 m. buvo padaryti tik keli papildomi darbai, kuriems vadovavo Teodoras Urbanskis (Teodor Urbański). Taip pat prie kanalo statybos prisidėjo šie inžinieriai: Jurgis Arnoldas (Jerzy Arnold), Tadas Edvardas Bielinskis (Tadeusz Edward Bieliński), Mykolas Horainas (Michał Horain), Vojciechas Korčakovskis (Wojciech Korczakowski), Jonas Paulius Lelevelis (Jan Paweł Lelewel), Feliksas Panceris (Feliks Pancer) ir Augustas Šulcas (August Szulc). Nors Augustavo kanalas buvo pastatytas (atidarytas 1839 m.), bet dėl Lenkijos sukilimų Nemuno ir Ventos baseinus turėjęs sujungti Ventos-Dubysos kanalas statyti nebaigtas. Vėliau Lenkijai visai atsijungus nuo Rusijos bei pradėjus vystytis geležinkelių tinklui kanalo laivybinė reikšmė sumenko. Pagal 1920 m. liepos 12 d. Lietuvos ir Tarybų Rusijos taikos sutartį kanalas buvo priskirtas Lietuvos Respublikai. Dabar kanalas naudojamas turistinėms reikmėms.

 Kanalo tėkmė 

Kanalas yra skirtomas į dvi dalis: vakarinį ir rytinį. Vakarinis (0,0 – 32,50 km) nuo kanalo pradžios iki Augustavo miesto ir rytinis (32,50 – 101,20 km) nuo Augustavo iki Nemuno upės. Kanalo ilgis skaičiuojamas nuo Bebro upės.

 Kilometras Aprašymas0,0Jungtis su Bebro upe (84,2 km nuo Bebro upės pradžios). Augustavo kanalo pradžia.0,35-10,95Kanalizuota Mėtos upė.0,35Dembovo šliuzas. Užtvanka kurioje anksčiau stovėjo vandens malūnas.10,95-32,50Kanalizuota dalis einanti paraleliai su Mėtos upe.13,20Sosnovo šliuzas.19,25Borkų šliuzas.19,35Betoninė užtvanka tiekianti vandenį iš Mėtos upės.24,80Kanalizacija nutekinanti vandens perteklių į Mėtos upę.26,60Užtvanka prie Bialobžegų kaimo.27,10Bialobžegų šliuzas.27,60Sojovnicos užtvanka kuri nutekina vandens perteklių į Saino ežerą.32,50Augustavo šliuzas. Šliuzas yra Augustavo mieste, kur kontroliuoja vandens pertekliaus judėjimą iš Mėtos į Saino ežerą. Šiame šliuze yra paskirstomas ir sulaikomas vandens perteklius susikaupęs nuo Dembovo šliuzo.32,50-43,50Kanalas eina per Mėtos ežerą (1,7 km) ir Balčio ežerą (6,7 km).43,50Pževiežo šliuzas.43,50-47-50Kanalas eina per Studzieničnės ežerą.47,40Svobodos šliuzas.47,40-57,00Dirbtinis kanalas tiekiantis ir nukreipiantis vandens srautą iš Sirvo ežero (53 km kanale). Taip pat praeina pro Svobodos ir Gorčickių ežerus.57,00Gorčicos šliuzas.57,00-60,90Kanalas eina per Orlevo ir Panievo ežerus.60,90Panievo šliuzas.63,00Perkučo šliuzas.63,00-69,10Kanalas eina per Mikaševo, Mikaševo Stavo ir Stavo Mikašuvkos ežerus.69,10Mikašuvkos šliuzas.70,30Sosnuveko šliuzas.70,50Į kanalą įteka Juodosios Ančios upė. Šioje vietoje kanalas išplatėja.74,40Tartako šliuzas.77,40Kūdrinkių šliuzas.80,00-83,40Lenkijos ir Baltarusijos pasienio ruožas.81,75Kužineco šliuzas.83,40Volkušeko užtvanka.83,40-101,20Kanalas įteka į Baltarusiją.85,00Volkušeko šliuzas.91,50Dambruvkos šliuzas.94,60Prasideda kanalizuota kanalo dalis nuo Juodosios Ančios upės iki Nemuno.100,00Kurkulio užtvanka paskirstanti vandens srautus.101,20Nemuno šliuzas. Augustavo kanalo pabaiga.

 Šliuzai 

Kanale yra 18 šliuzų. 14 iš jų Lenkijoje, 3 Baltarusijoje, 1 pasienyje. Iš viso yra 16 vieno lygio šliuzų, 1 dviejų lygių (Panievo šliuzas) ir vienas keturių lygių (Nemuno šliuzas).

Šliuzai nuo Bebro upės:
 Dembovo šliuzas
 Sosnovo šliuzas
 Borkų šliuzas
 Bialobžegų šliuzas
 Augustavo šliuzas
 Pževiežo šliuzas
 Svobodos šliuzas
 Gorčicos šliuzas
 Panievo šliuzas
 Perkučo šliuzas
 Mikašuvkos šliuzas
 Sosnuveko šliuzas
 Tartako šliuzas
 Kūdrinkių šliuzas
 Kužineco šliuzas
 Volkušeko šliuzas
 Dambruvkos šliuzas
 Nemuno šliuzas

 Šaltiniai 

 Literatūra 
 Przebieg kanału na podstawie: Krajobraz kulturowy Kanału Augustowskiego. Varšuva: Ośrodek Ochrony Zabytkowego Krajobrazu, 1999 m., ss. 12-13. ISBN 83-85548-73-4.;
 Wojciech Batura, Kanał Augustowski. Arcydzieło ludzkich rąk i natury, Torūnė 2005 m.

 Nuorodos 
 Palenkės vaivadijos saugomų istorinių paminklų sąrašas (lenk.)
 2007 m. įstatymas dėl laivybos taisyklių Augustavo kanale (lenk.)
 Paraiška į UNESCO (lenk.) 
 Aprašymas apie kanalą (lenk.) 
 2002 m. įstatymas dėl laivybos taisyklių Augustavo kanale (lenk.)
 Aprašymas ir nuotraukos (lenk.) 
 Augustavo informacijos centro informacija

Kategorija:Lenkijos kanalai
Kategorija:Baltarusijos kanalai
Kategorija:Augustavo giria
Kategorija:Augustavo paveldosauginiai paminklai